แนวโน้มดัชนีเช้าปรับตัวลง
นักวิเคราะห์ฯคาดตลาดหุ้นไทยเช้านี้ปรับตัวลง แนวเดียวกับตลาดต่างประเทศ ยังหวั่นปัญหากรีซลุกลาม
7 พ.ค. 2553

นักวิเคราะห์ฯคาดตลาดหุ้นไทยเช้านี้ปรับตัวลง แนวเดียวกับตลาดต่างประเทศ ยังหวั่นปัญหากรีซลุกลาม
นายอนุพนธ์ ศรีอาจ ผู้อำนวยการฝ่ายวิเคราะห์หลักทรัพย์ บล.บีฟิท กล่าวว่า ตลาดหุ้นไทยเช้านี้คาดว่าจะปรับตัวลง ในทิศทางเดียวกับตลาดต่างประเทศ โดยเช้านี้ตลาดหุ้นอื่นในภูมิภาคเอเชียเช้านี้ต่างปรับตัวลงกันทั่วหน้า ตามตลาดสหรัฐฯ และตลาดในแถบยุโรป ซึ่งเป็นผลจากความกังวลปัญหาของกรีซที่จะลุกลามไปยังประเทศอื่นในแถบยุโรป 
ซึ่งเหตุผลนี้มีเข้ามาต่อเนื่อง 2 วันที่ผ่านมาแล้ว และขณะนี้ก็ยังไม่คลี่คลาย ทำให้นักลงทุนยังไม่มีความเชื่อมั่น ส่งผลให้ค่าเงินยูโรอ่อนค่าลง นักลงทุนก็โยกเงินไปถือเงินดอลลาร์สหรัฐฯ, เงินเยน และเข้าถือพันธบัตรมากขึ้น และมีการขายสินทรัพย์เสี่ยงออกมา อย่างหุ้น และสินค้าโภคภัณฑ์(Commodity) ทำให้มูลค่าเหล่านี้ลดลง
สำหรับปัจจัยการเมืองในประเทศก็ต้องรอดูท่าทีของกลุ่มต่าง ๆ หลังจากที่นายกรัฐมนตรีได้ประกาศแผนปรองดองออกมาแล้ว ซึ่งต้องดูว่าจะออกมาอย่างไรบ้างของทั้งนปช. และรัฐบาล
นอกจากนี้ ราคาน้ำมันที่ปรับตัวลงแรง 3 วันซ้อน และนักลงทุนต่างชาติขายสุทธิออกมามาก ทำให้กดดันตลาดบ้านเรา พร้อมให้แนวรับไว้ที่ 777, 770 จุด แนวต้าน 790, 798 จุด